text: Quant passé furent li salu ,
   Lors se sont de là esmeü.
   Entre le noble roi Carmant
   Et Cléomadès le sachant
   Venoient delez la royne.
   Parlé y ot de Clarmondine
   Assez et en bonne maniere.
   "Bien li moustre que je l'ai chiere,"
   Fait la royne, "quant, pour li
   Veöir, vieng de mon pays ci,
   Pour ce que tant fait à amer,
   C'on ne la porroit trop loer,
   C'onques ne vi jour de ma vie
   De tous biens si bien entechie."
   À Cléomadès moult plaisoit
   Que la royne ainsi disoit.
  